**Műhelyvita eljárásrend**

**A Bírálóbizottság**

A Bírálóbizottságba az értekezés témakörének megfelelő kutatási területen működő, legalább PhD fokozattal rendelkező személyek akkreditálhatók.

A Bírálóbizottság összetétele:

* Elnök: a Magyar Agrár- és Élettudományi Egyetemmel közalkalmazotti jogviszonyban lévő egyetemi tanára, vagy az Egyetem Emeritus Professora
* Tagok: az opponensek (2 fő), legalább 1 fő oktató/kutató
* Titkár: a Magyar Agrár- és Élettudományi Egyetem Georgikon Campusával jogviszonyban álló tanársegéd, adjunktus vagy docens.

A Bírálóbizottságnak nem lehet tagja:

* a témavezető(k),
* aki a doktorjelölttel, jelölttel vagy a doktorandusszal az értekezés témakörében közösen publikált,
* más olyan személy, aki a jelölttel függelmi viszonyban van,
* a doktorjelölt, jelölt vagy a doktorandusz Ptk. szerinti hozzátartozója, vagy akitől az ügy tárgyilagos elbírálása egyéb okból nem várható el.

A MATE Doktori Szabályzat, 6. függeléke alapján elkészített dolgozatot, valamint a magyar és angol nyelvű tézisfüzetet az opponensek részére a témavezető küldi meg.

A Bírálóbizottság személyi összetetéléért a témavezető(k) a felelős. A bíráló bizottság tagjait a témavezető(k) kéri fel a Doktori Iskola által megadott sablon szerint. A felkérésekre történt visszajelzést követően a témavezető elkészíti a meghívót a Doktori Iskola által megadott sablon szerint, majd azt megküldi a Doktori Iskola Titkára részére.

A műhelyvita időpontját a doktorjelölt, jelölt vagy a doktorandusz témavezetője egyezteti a Bírálóbizottság felkért tagjaival, a nyári és téli leállást – július 20-augusztus 20, valamint december 15-január 10 – is figyelembe véve.

A műhelyvita helyszíne a Magyar Agrár- és Élettudományi Egyetem Georgikon Campusa (Keszthely).

A műhelyvita nyelvét illetően a Doktori Szabályzat 25.§ (6) pontja az irányadó.

A műhelyvitára készített doktori értekezés-tervezet bírálati szempontjai a nyilvános vitáéval azonosak, leírását a Doktori Szabályzat 6. függeléke tartalmazza.

A Bírálóbizottság Titkárának feladata a műhelyvita meghívóban szereplő terem lefoglalása a műhelyvitát megelőzően legalább 3 munkanappal, továbbá a műhelyvita napján a számítógép és kivetítő doktorjelölt, jelölt vagy doktorandusz számára történő biztosítása. Amennyiben szükséges, a Bírálóbizottság tagjainak parkolási szándékát a Campus Főigazgatóságon a műhelyvitát megelőzően legalább 1 munkanappal jelzi. A Bírálóbizottság Titkára a Jegyzőkönyvet vezeti, valamint a Jelenléti ívet az összes megjelent személlyel aláíratja. A Bírálóbizottság Titkára a műhelyvitát követően 3 munkanapon belül az aláírt Jegyzőkönyvet és Jelenléti ívet a Doktori Iskola Titkárának papír alapon eljuttatja.

**Műhelyvita eljárásrend**

A műhelyvita akkor folytatható le, ha a Bírálóbizottság kijelölt tagjai közül legalább az elnök, legalább egy opponens, legalább egy tag és a titkár a meghirdetett időpontban jelen vannak. Amennyiben van, az elutasító véleményt megfogalmazó opponens részt vesz az eljárásban, a jelenléte nélkül a műhelyvita nem folytatható le.

A műhelyvita menete:

* A vitát a bizottság elnöke nyitja meg és vezeti le. A jelölt életrajzának ismertetése opcionális.
* A doktorjelölt, jelölt vagy a doktorandusz szabad előadásban, legfeljebb 30 percben ismerteti értekezésének eredményeit, valamint a tervezett tézispontokat.
* Az opponensek ismertetik bírálataikat. Az esetlegesen távol maradó opponens bírálatát a titkár ismerteti.
* A doktorjelölt, jelölt vagy a doktorandusz válaszol a bírálatokra.
* A doktorjelölt, jelölt vagy a doktorandusz szóban válaszol a bizottsági tagok által feltett kérdésekre.
* Ezt követően a jelenlévők kérdéseire, hozzászólásaira kerül sor.
* A műhelyvita elnöki lezárása után a bizottság zárt ülésen dönt a dolgozat nyilvános vitára történő benyújtásának alkalmasságáról. Ezt a tényt a titkár a doktori műhelyvitáról szóló jegyzőkönyvben rögzíti, melyet a bizottság jelen lévő tagja aláírnak. Azon tagok, akik nem tudnak jelen lenni, előzetesen írásban jelzik véleményüket a benyújtásra való alkalmasságról.
* Az elnök a Bizottság eredményét ismerteti a vitaüléssel (doktorjelölttel, jelölttel vagy a doktorandusszal, valamint a műhelyvitán megjelentekkel).